Din l-impriża tkun direttament ikkonċernata anke fil-każ fejn id-deċiżjoni tal-Kummissjoni tobbliga lill-Istat Membru destinatarju jadotta l-miżuri meħtieġa sabiex jirkupra l-għajnuna inkompatibbli mas-suq komuni u fejn l-impriża in kwistjoni tibbenefika minnha u jkollha tirrifondiha. Effettivament, iż-żewġ kriterji ta’ interess dirett huma, l-ewwel nett, il-fatt li l-att in kwistjoni għandu jipproduċi effetti diretti fuq is-sitwazzjoni legali tal-persuna u, it-tieni nett, il-fatt li l-imsemmi att m’għandu jħalli l-ebda diskrezzjoni lill-persuni indirizzati minnu li għandhom id-dmir li jimplementawh. L-interess dirett ta’ l-impriża rikorrenti huwa suġġett għall-eżistenza taż-żewġ kriterji ċċitati iktar’il fuq, u l-kwistjoni ta’ jekk hija tikkontestax jew le l-ordni ta’ rkupru impost fuq Stat Membru huwa irrilevanti f’dan ir-rigward.

Fil-fatt, fir-rigward ta’ l-impriża rikorrenti, deċiżjoni bħal din hija miżura ta’ portata ġenerali li tapplika għal sitwazzjonijiet determinati oġġettivament u li tinvolvi effetti legali fil-konfront ta’ kategorija ta’ persuni kkunsidrati b’mod ġenerali u astratt. Madankollu, tkun tinsab f’pożizzjoni differenti impriża li ma tkunx ikkonċernata mid-deċiżjoni in kwistjoni biss fil-kwalità tagħha ta’ impriża fis-settur ikkonċernat, benefiċjarja potenzjali tas-sistema ta’ għajnuna kkontestata, imma wkoll minħabba l-kwalità tagħha ta’ entità li effettivament kienet tibbenefika minn għajnuna individwali mogħtija skond din is-sistema u li kienet is-suġġett ta’ ordni ta’ rkupru tal-Kummissjoni.

Persuni kkonċernati li mhumiex id-destinatarji ta’ deċiżjoni jistgħu jinvokaw li huma kkonċernati individwalment biss jekk din id-deċiżjoni taffetwhom minħabba ċerti kwalitajiet partikolari għalihom jew minħabba sitwazzjoni fattwali li tiddistingwihom mill-persuni l-oħra kollha, u minħabba f’dan tindividwhom bl-istess mod bħal fil-każ tad-destinatarju tad-deċiżjoni. Konsegwentement, bħala prinċipju impriża ma tistax tikkontesta deċiżjoni tal-Kummissjoni li tipprojbixxi sistema ta’ għajnuna settorjali jekk hija kienet biss konċernata minn din id-deċiżjoni minħabba l-appartenenza tagħha għas-settur in kwistjoni u minħabba l-kwalità tagħha bħala benefiċjarju potenzjali ta’ l-imsemmija sistema.

Il-kwistjoni ta’ jekk il-motivazzjoni ta’ deċiżjoni tissodisfax l-eżiġenzi ta’ l-Artikolu 253 KE għandha tiġi evalwata mhux biss fid-dawl tal-kliem użat, imma wkoll fil-kuntest tagħha u fid-dawl tar-regoli legali kollha li jirregolaw il-qasam in kwistjoni. Għalkemm, fil-motivazzjoni ta’ deċiżjoni, il-Kummissjoni mhijiex marbuta li tirrispondi għal kull punt ta’ fatt u ta’ liġi mqajjem mill-persuni kkonċernati matul il-proċeduri amministrativi, hija għandha, madankollu, tieħu in kunsiderazzjoni ċ-ċirkustanzi u l-elementi rilevanti kollha fil-kawża in kwistjoni, sabiex il-qorti Komunitarja tkun tista’ tistħarreġ il-legalità u sabiex kemm l-Istati Membri u kif ukoll il-persuni kkonċernati jkunu jafu ċ-ċirkustanzi li fihom hija applikat it-Trattat.

F’dak li jirrigwarda deċiżjoni li tikkonstata l-inkompatibbiltà ta’ għajnuna mas-suq komuni, il-Kummissjoni għandha b’mod partikolari tindika r-raġunijiet li għalihom hija tikkunsidra li l-miżuri in kwistjoni jaqgħu taħt l-Artikolu 87(1) KE. Madankollu, ma jistax jintalab li għal kull miżura li l-Kummissjoni tqis li tikkostitwixxi għajnuna, għandu jkun hemm motivazzjoni speċifika għal kull waħda mill-erba’ kundizzjonijiet għall-applikazzjoni ta’ l-Artikolu 87 KE. Għalhekk, sakemm id-deċiżjoni teżamina kif il-kundizzjonijiet previsti fl-Artikolu 87(1) KE sabiex tiġi stabbilita l-inkompatibbiltà ta’ l-għajnuna mas-suq komuni huma sodisfatti, il-fatt li hija tagħmel dan b’mod globali, peress li l-eżami japplika għall-miżuri kollha in kwistjoni, ma jistax jiġi kkunsidrat, minnu nnifsu, li jikser l-obbligu ta’ motivazzjoni, iktar u iktar minħabba li l-miżuri in kwistjoni jagħmlu parti mill-istess pjan ta’ azzjoni.

(ara l-punti 91, 99, 100, 104)